กรมบัญชีกลางแจงเงินเดือนตร.เข้าน้อย
กรมบัญชีกลางชี้แจงเงินเดือนตำรวจบ้านโป่งไม่ครบ เพราะเจ้าหน้าที่ส่งข้อมูลผิดพลาด ขาดเงินเพิ่มพิเศษต่างๆ
27 มี.ค. 2556

กรมบัญชีกลางชี้แจงเงินเดือนตำรวจบ้านโป่งไม่ครบ เพราะเจ้าหน้าที่ส่งข้อมูลผิดพลาด ขาดเงินเพิ่มพิเศษต่างๆ
นายมนัส แจ่มเวหา อธิบดีกรมบัญชีกลาง ชี้แจงว่า ตามที่มีข่าวว่าระบบการจ่ายตรงเงินเดือนของกรมบัญชีกลาง ไม่ครอบคลุมการเบิกจ่ายเงินทุกประเภทของตำรวจ ทำให้ตำรวจของสถานีตำรวจภูธรอำเภอบ้านโป่ง จังหวัดราชบุรี ได้รับเงินเดือนไม่ครบถ้วนนั้น สำนักงานตำรวจแห่งชาติ (สตช.) ได้ประสานงานอย่างใกล้ชิดกับกรมบัญชีกลาง เพื่อเตรียมการในการเข้าระบบจ่ายตรงเงินเดือนของตำรวจทั่วประเทศ โดยได้มีการทำคู่ขนานมาก่อนแล้ว 3 เดือน เพื่อจะให้เจ้าหน้าที่ของหน่วยงานย่อยของ สตช. ได้ตรวจสอบ แก้ไข ปรับปรุงข้อมูลเงินเดือน โดยในเดือนมีนาคม 2556 นี้ เป็นการเริ่มจ่ายตรงเงินเดือนเป็นเดือนแรก
สำหรับกรณีของสถานีตำรวจภูธรบ้านโป่ง กรมบัญชีกลางได้ประสานกับ สตช. ทำให้ทราบว่าสาเหตุที่ตำรวจได้รับเงินเดือนน้อยกว่าที่เคยได้รับ เกิดจากเจ้าหน้าที่ของตำรวจบ้านโป่งได้มีการบันทึกข้อมูลและส่งข้อมูลผิดพลาดและมิได้ตรวจสอบว่าข้อมูลที่ส่งดังกล่าวบันทึกครบถ้วนหรือไม่ ทำให้ขาดการขอเบิกเงินเพิ่มพิเศษประเภทต่างๆ เช่น เงินเพิ่มพิเศษสำหรับการสู้รบ เงินเพิ่มสำหรับตำแหน่งที่มีเหตุพิเศษตำแหน่งผู้ปฏิบัติงานด้านป้องกันปราบปราม ด้านสืบสวน ด้านจราจร เงินเพิ่มเป็นกรณีพิเศษสำหรับตำแหน่งพนักงานสอบสวน ฯลฯ
อย่างไรก็ตาม กรณีของตำรวจภูธรบ้านโป่งที่ส่งข้อมูลมาไม่ครบถ้วน กรมบัญชีกลางจะบรรเทาความเดือดร้อน โดยเปิดระบบให้ สตช. เบิกจ่ายเงินดังกล่าวเป็นกรณีพิเศษสำหรับเดือนนี้อีกครั้งหนึ่ง ซึ่งกรมบัญชีกลางได้ประสานกับ สตช. เพื่อให้แก้ไขข้อมูลให้เสร็จสิ้น และกรมบัญชีกลางจะมีการโอนเงินภายในวันนี้ (27 มีนาคม 2556) ดังนั้น กรมบัญชีกลางขอยืนยันว่าตำรวจทั้งประเทศจะได้รับเงินเดือน เงินเพิ่มต่างๆ ครบถ้วนทุกคน
สำหรับการโอนเงินเดือนผ่านระบบการจ่ายตรงให้กับตำรวจครั้งนี้เป็นครั้งแรกจำนวน 206,578 ราย ในเดือนมีนาคมนี้ โดยกรมบัญชีกลางโอนเงินเข้าบัญชีตำรวจร้อยเปอร์เซ็นต์